b'\n_START_ARTICLE_\nSteinbygninger i Gulen\n_START_PARAGRAPH_\nSteinbygninger i Gulen er bygninger der det er brukt steinmurer som vegger._NEWLINE_Bruk av steinmurte hus og steingjerder er et s\xc3\xa6rtrekk ved byggeskikken i Gulen. Det var ikke uvanlig \xc3\xa5 bruke steinmurte hus og steingjerder. En brukte ogs\xc3\xa5 gr\xc3\xa5stein som byggemateriale i blant annet l\xc3\xb8ebygninger. Da brukte en stein helt opp til m\xc3\xb8net. En del sj\xc3\xb8buer og naust og til og med bolighus var bygget p\xc3\xa5 denne m\xc3\xa5ten.\n_START_SECTION_\nByggeskikken\n_START_PARAGRAPH_\nStein er mye brukt i byggeskikken langs kysten i Norge der det var skogfattig. Men de fleste og mest varierte steinbygningene finnes i Nordhordland og Gulen, og en viktig \xc3\xa5rsak er god tilgang p\xc3\xa5 god bygningsstein. P\xc3\xa5 flere g\xc3\xa5rder i Gulen er det innslag av steinmurer i alle bygningene. Solide steingjerder skilte mellom utmark og innmark med \xc3\xa5ker og eng. Sommerfj\xc3\xb8s, torvhus og naust kunne ogs\xc3\xa5 bygges helt eller delvis i stein.\n_START_SECTION_\nKonstruksjon\n_START_PARAGRAPH_\nHusmurene var bygget som doble kirkemurer uten noen form for bindemiddel, enten som vern mot kald vind eller som b\xc3\xa6remur som for eksempel p\xc3\xa5 Molde p\xc3\xa5 Dals\xc3\xb8yra. Murene er gjerne tykke i bunnen og smalenr mot toppen. Vannet ble drenert vekk fra innerveggene, og veggene er p\xc3\xa5 mange hus utolig jevne. I de store steinl\xc3\xb8ene som for eksempet p\xc3\xa5 Midttun i Eivindvik er b\xc3\xa6remuren ofte kombinert med grindverk._NEWLINE_P\xc3\xa5 g\xc3\xa5rden Midtun i Eivindvik st\xc3\xa5r et steinmurt uthus fra 1885. Det m\xc3\xa5ler 20x9 meter og er 10 meter h\xc3\xb8yt. I dette huset er det bare brukt jordbrutt stein, alts\xc3\xa5 stein som ikke er skutt ut i steinbrudd._NEWLINE_Byggetradisjonen kan g\xc3\xa5 tilbake til middelalderen, men mye tyder p\xc3\xa5 at de fleste steinbygningene i Gulen er fra tiden etter utskiftingene p\xc3\xa5 1800-tallet frem til omkring 1900.'